จังหวัดแม่ฮ่องสอน เตรียมเปิดป่าในเมืองแหล่งท่องเที่ยวแห่งใหม่ รองรับการขับเคลื่อนให้แม่ฮ่องสอนเป็นแหล่งขยายพันธุ์กล้วยไม้ระดับประเทศ
นายมานพ สายอุ่นใจ ผู้อำนวยการสำนักจัดการทรัพยากรป่าไม้ที่ 1 เปิดเผยว่า นายศิริรัตน์ ชุมอุปการ ผู้ว่าราชการจังหวัดแม่ฮ่องสอน พร้อมด้วยผู้อำนวยการสำนักจัดการทรัพยากรป่าไม้ที่ 1 สาขาแม่ฮ่องสอน หัวหน้าโครงการป่าในเมือง และรองคณบดีมหาวิทยาลัยราชภัฏเชียงใหม่ วิทยาลัยแม่ฮ่องสอน ร่วมหารือวางแผนดำเนินงานขยายพันธุ์กล้วยไม้เอื้องแซะตามพระราชเสาวนีย์สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ณ ศาลากลางจังหวัดแม่ฮ่องสอน จากการร่วมหารือผู้ว่าราชการจังหวัดแม่ฮ่องสอนเห็นชอบให้มีการดำเนินการขยายพันธุ์กล้วยไม้เอื้องแซะเป็นหลักและมีกล้วยไม้พันธุ์ต่างๆ หลากหลายที่สามารถดำรงอยู่ได้ในบริเวณป่าในเมืองแห่งนี้ โดยกำหนดแนวทางว่ากล้วยไม้ในโครงการป่าในเมืองนี้จะแบ่งเป็น 2 ส่วน คือ ส่วนแรกเป็นศูนย์เรียนรู้ (บริเวณที่นำกล้วยไม้ไปปลูกขยายพันธุ์เริ่มแรกประมาณ 2,000 ต้น) และส่วนที่สองคือการสร้างโดมกล้วยไม้บริเวณลานจอดรถหลังวัดดอยกองมูเนื้อที่ประมาณ 2 งานเศษ ใช้งบประมาณจังหวัดในการก่อสร้างและดูแล โดยมหาวิทยาลัยราชภัฏเชียงใหม่ วิทยาลัยแม่ฮ่องสอน เป็นผู้รับผิดชอบโครงการ

  นอกจากนี้ ได้ตรวจพื้นที่โครงการป่าในเมือง บริเวณวัดพระธาตุดอยกองมู เนื้อที่ 418 ไร่ พร้อมทั้งได้เข้านมัสการเจ้าคณะจังหวัดขอความเห็นชอบที่จะดำเนินการจัดกิจกรรมสร้างโดมแสดงพันธุ์กล้วยไม้เอื้องแซะและพันธุ์ท้องถิ่นแม่ฮ่องสอนในบริเวณวัด เพื่อให้ประชาชนที่มานมัสการพระธาตุดอยกองมู ได้ศึกษาประวัติพันธุ์กล้วยไม้ต่างๆ มีจุดจำหน่ายกล้วยไม้(เลี้ยงเนื้อเยื่อ) อีกทั้งเป็นแหล่งท่องเที่ยวที่สวยงามอีกแห่งหนึ่งของจังหวัด ในส่วนพื้นที่บริเวณสถานีทวนสัณญาน ช่อง 7 เดิมนั้นผู้ว่าราชการจังหวัดแม่ฮ่องสอนเห็นชอบให้เป็นแหล่งอนุบาลกล้วยไม้ เพื่อนำไปปลูกในป่าและจะสนับสนุนงบประมาณในการขับเคลื่อน ซึ่งในวันที่ 24 สิงหาคมนี้ สภาพัฒน์กำหนดการประชุมหาเรื่องกล้วยไม้และการขับเคลื่อนให้แม่ฮ่องสอนเป็นแหล่งขยายพันธุ์กล้วยไม้ระดับประเทศ ที่โรงแรมอิมพิเรียล แม่ฮ่องสอน